6.12.2022
DA
Den Europæiske Unions Tidende
C 465/31 Tirsdag den 3. maj 2022
59. bemærker, at Det Fælles Forskningscenters rapport med titlen »Modelling environmental and climate ambition in the agricultural sector with the CAPRI model« (8) har vist, at der er behov for øget produktivitet inden for økologisk landbrug og næringsstofforvaltning, hvilket bl.a. kan opnås med præcisionslandbrug, nye digitale teknologier og andre innovative teknikker;
60. bemærker, at innovative digitale værktøjer har potentiale til i væsentlig grad at øge gennemsigtigheden og sporbarheden og dermed bekæmpe bedrageri og ulovlige produktionsmetoder samt forbedre forbrugernes tillid; opfordrer derfor Kommissionen til, bl.a. gennem de strategiske planer under den fælles landbrugspolitik, at sikre større udbredelse af digitale teknologier såsom præcisionslandbrug og blockchain i økologisk landbrug; understreger imidlertid, at disse teknologier er komplementære i forhold til økologisk landbrugs systemiske bæredygtighedstilgang, og at landbrugernes privatliv, rentabilitet og uafhængighed med hensyn til data skal sikres;
Et større bidrag fra økologi til bæredygtighed
61. understreger på ny vigtigheden af forskning og innovation for den økologiske landbrugssektors bæredygtighed og for opfyldelsen af samfundets forventninger vedrørende biodiversitet, klimaændringer og klimatilpasning, dyrevelfærd og effektiv ressourceudnyttelse, og konstaterer med tilfredshed, at Kommissionen agter at øremærke midler fra Horisont Europa til at støtte disse mål; understreger i den forbindelse behovet for, at forskning og innovation tilskynder til omlægning til økologisk landbrug, herunder inden for husdyrproduktion, finder alternativer til visse rå- og hjælpestoffer både i produktions- og forarbejdningsleddet med henblik på at øge udbyttet og sikrer tilgængeligheden af det nødvendige proteinfoder og de nødvendige vitaminer, plantebeskyttelsesmidler, navnlig biokontrolløsninger, gødningsstoffer og genetiske ressourcer til yderligere at udvikle robuste landbrugssystemer og øge tolerancen over for tørke, skadedyr og sygdomme; opfordrer Kommissionen til at stimulere og fremme samarbejde mellem forskersamfund, der arbejder med økologiske og konventionelle fødevarer og landbrugsmetoder, navnlig gennem det europæiske innovationspartnerskab for landbruget (EIP-AGRI);
62.
tilskynder til en videnskabeligt baseret tilgang til jordfrugtbarhed og behovet for at udvikle, acceptere og give incitament til innovation inden for nye plantenæringsstofkilder i økologisk landbrug, herunder øget genanvendelse af næringsstoffer gennem passende forarbejdning og næringsstofadskillelse og, hvor det er hensigtsmæssigt og relevant, gødningsprodukter fremstillet af vedvarende ressourcer såsom biomasseaffald og husdyrgødning for at undgå langsigtet næringsstofunderskud; minder om betydningen af husdyrgødning som organisk gødning og tilskynder til bæredygtig anvendelse heraf i dyrkningscyklussen; opfordrer Kommissionen til at vurdere nye genanvendte materialer, der indeholder væsentlige plantenæringsstoffer (fosfor, kalium og nitrogen), med henblik på fremtidig tilføjelse af disse til listen over inputmaterialer i forordning (EU) 2018/848 i overensstemmelse med principperne om økologisk landbrug og sikring af kvalitet, sikkerhed og forbrugertillid;
63. opfordrer til mere forskning i og information om de potentielle fordele ved at anvende biostimulanser til planter og biobaserede jordforbedringsmidler i økologiske landbrugssystemer, og hvordan de bidrager til optagelse af næringsstoffer og bedre resultater i denne produktionsmodel med henblik på at muliggøre en større udbredelse heraf og bidrage til at mindske kløften mellem økologiske og konventionelle udbytter; påpeger, at fremme af anvendelsen af en passende bedriftsspecifik kombination af forskellige eksterne næringsstoffer ud over biologisk kvælstofbinding kan imødegå udfordringen med ubalancer i næringsstofbudgetterne i økologiske landbrugssystemer;
64. fremhæver det presserende behov for at udvikle produktionen af økologiske planteproteiner og stimulere produktionen af økologiske bælgplanter, herunder i fodersystemer, i Den Europæiske Union for at mindske den økologiske sektors afhængighed af importerede produkter; opfordrer indtrængende Kommissionen til at udarbejde en særlig strategisk plan i denne henseende;
65. påskønner det økologiske landbrugs bidrag til reduktionen af anvendelsen af syntetiske pesticider og opfordrer Kommissionen til i forbindelse med udarbejdelsen af den nye lovgivning om bæredygtig anvendelse af pesticider at definere biokontrolprodukter og øge tilgængeligheden af biokontrolløsninger og naturlige stoffer, som har mulighed for en langt bredere anvendelse, ved at forbedre og fremskynde evaluerings- og godkendelsesprocessen;
(8)
Barreiro Hurle, J., Bogonos, M., Himics, M., Hristov, J., Perez Dominguez, I., Sahoo, A., Salputra, G., Weiss, F., Baldoni, E. and Elleby, C., Modelling environmental and climate ambition in the agricultural sector with the CAPRI model, Publications Office of the European Union, Luxembourg, 2021.